               EUROPSKA KOMISIJA
            Bruxelles, 5.9.2016.
            COM(2016) 554 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji na temeljuzahtjeva iz Švedske – EGF/2016/002 SE/Ericsson

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji (EGF) utvrđena su Uredbom (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006
                  1
                (dalje u tekstu: Uredba o EGF-u).

               2.Švedska je 31. ožujka 2016. podnijela zahtjev EGF/2016/002 SE/Ericsson za financijski doprinos iz EGF-a nakon otpuštanja
                  2
                u poduzeću Ericsson u Švedskoj.

               3.Nakon ocjenjivanja tog zahtjeva Komisija je u skladu sa svim primjenjivim odredbama Uredbe o EGF-u zaključila da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za dodjelu sredstava iz EGF-a

                        EGF/2016/002 SE/Ericsson

                        Država članica

                        Švedska

                        Predmetne regije (razina NUTS 2
                           3
                        )

                        Stockholm (SE11),

                        Östra Mellansverige (SE12), Sydsverige (SE22),

                        Västsverige (SE23)

                        Datum podnošenja zahtjeva

                        31. ožujka 2016.

                        Primitak prijevoda

                        18. travnja 2016.

                        Datum potvrde primitka zahtjeva

                        31. ožujka 2016.

                        Datum podnošenja zahtjeva za dodatne informacije

                        2. svibnja 2016.

                        Rok za dostavu dodatnih informacija

                        13. lipnja 2016.

                        Rok za dovršetak ocjene

                        5. rujna 2016.

                        Intervencijski kriterij

                        Članak 4. stavak 1. točka (a) Uredbe o EGF-u

                        Primarno poduzeće

                        Telefonaktiebolaget LM Ericsson

                        Broj predmetnih poduzeća

                        1

                        Sektor ekonomske djelatnosti

                        (odjeljak NACE-a Rev. 2)
                           4

                        Odjeljak 26 odjeljka NACE-a Rev. 2 (Proizvodnja računala te elektroničkih i optičkih proizvoda)

                        Broj podružnica, dobavljača i daljnjih proizvođača

                        0+

                        Referentno razdoblje (četiri mjeseca):

                        11. rujna 2015. – 11. siječnja 2016.

                        Broj otpuštanja tijekom referentnog razdoblja (a)

                        1 244

                        Broj otpuštanja prije ili nakon referentnog razdoblja (b)

                        312

                        Ukupan broj otpuštanja (a + b)

                        1 556

                        Ukupan broj prihvatljivih korisnika

                        1 556

                        Ukupan broj ciljanih korisnika

                        918

                        Broj ciljanih mladih ljudi koji nisu zaposleni, ne školuju se i ne osposobljavaju (NEET)

                        0

                        Proračun za usluge prilagođene potrebama (EUR)

                        6 161 480

                        Proračun za provedbu EGF-a
                           5
                         (EUR)

                        435 051

                        Ukupni proračun (EUR)

                        6 596 531

                        Doprinos iz EGF-a (60 %) (EUR)

                        3 957 918

               OCJENA ZAHTJEVA

               Postupak

               4.Švedska je podnijela zahtjev EGF/2016/002 SE/Ericsson 31. ožujka 2016., u roku od 12 tjedana od datuma kad su ispunjeni intervencijski kriteriji utvrđeni člankom 4. Uredbe o EGF-u. Europska komisija istog je dana potvrdila primitak zahtjeva. Komisija je 2. svibnja 2016., u roku od dva tjedna od primitka prijevoda zahtjeva, zatražila dodatne informacije od Švedske. Te dodatne informacije dostavljene su u roku od šest tjedana od podnošenja zahtjeva. Rok od 12 tjedana od dana primitka potpunog zahtjeva, u kojem bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa, istječe 5. rujna 2016.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 1 556 otpuštenih radnika poduzeća Ericsson (Telefonaktiebolaget LM Ericsson). Ericsson posluje uglavnom u gospodarskim sektorima razvrstanima u odjeljke 26 (Proizvodnja računala te elektroničkih i optičkih proizvoda) i 62 (Računalno programiranje, savjetovanje i djelatnosti povezane s njima) NACE-a Rev. 2. Otpuštanja u Ericssonu uglavnom su provedena u regijama razine NUTS 2 Stockholm (SE11) i Östra Mellansverige (SE12), ali i u regijama Sydsverige (SE22) i Västsverige (SE23).

                        Poduzeća i broj otpuštanja u referentnom razdoblju

                        Ericsson

                        1 556

                        Ukupan broj poduzeća: 1

                        Ukupan broj otpuštanja:

                        1 556

                        Ukupan broj samozaposlenih osoba koje su prestale obavljati svoju djelatnost:

                        0

                        Ukupan broj prihvatljivih radnika i samozaposlenih osoba:

                        1 556

               Intervencijski kriteriji

               6.Švedska je podnijela zahtjev na temelju intervencijskih kriterija iz članka 4. stavka 1. točke (a) Uredbe o EGF-u, kojima se zahtijeva da najmanje 500 radnika u nekom poduzeću u državi članici bude proglašeno viškom u referentnom razdoblju od četiri mjeseca.

               7.Za ovaj je zahtjev referentno razdoblje od četiri mjeseca trajalo od 11. rujna 2015. do 11. siječnja 2016.

               8.Tijekom referentnog razdoblja broj otpuštanja iznosi:

               –Ericsson je otpustio 1 244 radnika.

               Izračun broja otpuštanja i prestanaka djelatnosti

               9.Broj otpuštanja tijekom referentnog razdoblja izračunan je na sljedeći način:

               –1 244 otpuštanja od datuma kad je poslodavac, u skladu s člankom 3. stavkom 1. Direktive Vijeća 98/59/EZ
                  6
               , u pisanom obliku obavijestio nadležno javno tijelo o planiranom kolektivnom otpuštanju. Švedska je potvrdila da je tih 1 244 otpuštanja uistinu provedeno prije nego što je Komisija dovršila svoju ocjenu.

               Prihvatljivi korisnici

               10.Uz već navedene radnike prihvatljivi su korisnici i 312 radnika koji su otpušteni prije ili nakon referentnog razdoblja od četiri mjeseca. Svi su ti radnici otpušteni nakon opće objave o planiranim otpuštanjima od 11. rujna 2015. Moguće je uspostaviti jasnu uzročno-posljedičnu vezu s događajem koji je prouzročio otpuštanja tijekom referentnog razdoblja. Švedska nadležna tijela izjavila su da su ta otpuštanja dio istog postupka otpuštanja, ali da su neka otpuštanja objavljena tek nakon isteka referentnog razdoblja.

               11.Stoga je ukupan broj prihvatljivih korisnika 1 556.

               Veza između otpuštanja i velikih strukturnih promjena u tokovima svjetske trgovine prouzročenih globalizacijom

               12.Kako bi povezala otpuštanja s velikim strukturnim promjenama u tokovima svjetske trgovine prouzročenima globalizacijom, Švedska je ustvrdila da su otpuštanja u Ericssonu provedena u poslovnom segmentu proizvodnje telekomunikacijske opreme.

               13.U proteklih nekoliko godina Ericsson je koncentrirao većinu svojih objekata za proizvodnju opreme i za razvoj u Aziji, gdje ne samo da su tržišta s najvišom stopom rasta, nego se uz manje troškove može postići i jednaka kvaliteta.

               14.Studijom o eksternalizaciji u Europi koju je proveo Ernst & Young
                  7
                otkriveno je da je eksternalizacija proizvodnje i razvojnih aktivnosti posebno raširena u industriji informacijskih tehnologija i telekomunikacija. Aktivnosti se uglavnom eksternaliziraju u Aziju.

               15.Prema podacima koje je objavio Ericsson
                  8
               , to društvo postupno smanjuje broj svojeg osoblja u Švedskoj (s 21 178 2005. na 17 858 2014.), ali u međuvremenu ga znatno povećava u svijetu (s 56 055 2005. na 118 055 2014.), pri čemu je Indija trenutačno zemlja s najvećim brojem zaposlenika.

               16.Švedski sindikat Unionen ustvrdio je da Ericsson i dalje zapošljava u Europi, ali da je riječ o ljudima s posve različitim vještinama. Zaposlenike koji su stekli vještine u proizvodnji opreme i razvoju to društvo uglavnom ponovno ne zapošljava
                  9
               . Društvo trenutačno najveći rast postiže u razvoju računalnih programa. Iako se dio razvoja računalnih programa obavlja u Europi, rast u tom sektoru postiže se i u Aziji
                  10
               , gdje Ericsson proširuje svoje aktivnosti
                  11
               .

               17.Do sada je zaprimljeno 14 zahtjeva za dodjelu sredstava iz EGF-a koji se odnose na sektor odjeljka 26 NACE Rev. 2, od kojih se 11 temelji na učincima globalizacije na trgovinu, a tri na učincima svjetske financijske i gospodarske krize
                  12
               .

               Događaji koji su uzrok otpuštanja i prestanaka djelatnosti

               18.Događaji koji su uzrok navedenih otpuštanja zatvaranja su i djelomična zatvaranja proizvodnih linija telekomunikacijske opreme u raznim Ericssonovim objektima (Borås, Karlskrona, Kista/Stockholm, Kumla, Linköping i Gothenburg) u Švedskoj te potpuno zatvaranje tvornice u gradu Katrineholm.

               19.Zbog usporenog rasta i istodobnog zaoštravanja tržišnog natjecanja s azijskim proizvođačima Ericsson smanjuje proizvodnju telekomunikacijske opreme, što je počeo provoditi prije gotovo dva desetljeća. U veljači 2012. to je društvo prodalo cijelu svoju proizvodnu liniju mobilnih telefona konkurentu Sonyju. Preostale proizvodne linije opreme Ericsson je koncentrirao u proizvodnim objektima u Aziji.

               20.Tijekom prvih šest mjeseci 2015. Ericsson je postupno objavljivao gašenje 1 611 radnih mjesta u sedam objekata u Švedskoj. Neki su od zaposlenika već navršili dob za umirovljenje te stoga nisu ubrojeni u broj otpuštanja jer otpuštanje znači prerani prestanak zaposlenosti. Stoga je Švedska prijavila 1 556 otpuštenih radnika. Ericsson je 11. rujna 2015. u pisanom obliku obavijestio švedska nadležna tijela o planiranim kolektivnim otpuštanjima.

               Predviđene posljedice otpuštanja na lokalno, regionalno ili nacionalno gospodarstvo i zaposlenost

               21.Predviđeni utjecaj otpuštanja na lokalna i regionalna tržišta rada uvelike se razlikuje među regijama. Na prvi pogled, utjecaj je zanemariv, posebno u vrlo gusto naseljenim područjima. Općenito govoreći, međutim, sve se regije susreću s problemom istodobnog otpuštanja relativno velike skupine starijih radnika sa sličnim sposobnostima. Većina tih radnika nema vještine tražene na lokalnim tržištima rada. Ta nepodudarnost vještina posebno je vidljiva u gradu Kista u kojem je otpušten najveći broj radnika (762). Iako je Kista grad u sklopu regije Veliki Stockholm, regije s vrlo dinamičnim gospodarstvom, niskim stopama nezaposlenosti i velikim brojem otvorenih radnih mjesta, više od 400 otpuštenih radnika i dalje je bilo nezaposleno u vrijeme podnošenja zahtjeva za sredstva iz EGF-a. Dodatno osposobljavanje ili prekvalifikacija tako velikog broja starijih radnika sa sličnim sposobnostima najveći je izazov za lokalna tijela. U nekim regijama, kao što je Karlskrona, veliki broj novopridošlih doseljenika prouzročio je dodatni pritisak na lokalno tržište rada,

               22.Arbetsförmedlingen, švedska javna služba za zapošljavanje, provela je analizu tržišta rada u zahvaćenim regijama te je raspravila o potrebama s lokalnim tijelima i sindikatima. Na temelju toga švedska je vlada odlučila posebno usmjeriti moguću pomoć iz EGF-a u mjesta Kista, Katrineholm i Kumla jer se ona suočavaju s najvećim poteškoćama. Međutim, individualizirana će pomoć biti ponuđena i radnicima otpuštenima u drugim mjestima.

               23.Otpuštanjima su zahvaćeni i zaposlenici u proizvodnji i službenici. Zaposlenici u proizvodnji suočavaju se s tržištem rada s relativno niskom potražnjom u tradicionalnim proizvodnim industrijama. Švedska javna služba za zapošljavanje uočava prilike za zapošljavanje tih radnika u javnom i privatnom sektoru usluga, međutim za to će biti potrebni veliki napori u prekvalifikaciji. Situacija je malo drukčija za službenike. Većina su inženjeri specijalizirani u proizvodnji i razvoju telekomunikacijske opreme, neki i u onim područjima koja postoje samo u Ericssonu. Inženjeri su i dalje vrlo traženi, posebno u sektoru informacijskih tehnologija, ponajprije u programiranju i razvoju računalnih programa. Iako je većina otpuštenih službenika sklona sektoru informacijskih tehnologija, većini tih nekadašnjih Ericssonovih zaposlenika nedostaju potrebne vještine. Švedska javna služba za zapošljavanje uvjerena je da će se prilagođenim programima za osposobljavanje i poučavanje većini tih otpuštenih zaposlenika omogućiti nalaženje visokokvalitetnih radnih mjesta.

               Ciljani korisnici i predložene mjere

               Ciljani korisnici

               24.Predviđa se da će u mjerama sudjelovati 918 otpuštenih radnika. Podjela ciljanih radnika prema spolu, državljanstvu i dobnoj skupini:

                        Kategorija

                        Broj
                           ciljanih korisnika

                        Spol:

                        muškarci:

                        643

                        (70,0 %)

                        žene:

                        275

                        (30,0 %)

                        Državljanstvo:

                        građani EU-a:

                        918

                        (100,0 %)

                        građani trećih zemalja:

                        0

                        (0 %)

                        Dobna skupina:

                        15 – 24 godine:

                        0

                        (0 %)

                        25 – 29 godina:

                        22

                        (2,4 %)

                        30 – 54 godine:

                        589

                        (64,2 %)

                        55 – 64 godine:

                        307

                        (33,4 %)

                        stariji od 64 godine:

                        0

                        (0 %)

               Prihvatljivost predloženih mjera

               25.Usluge prilagođene potrebama koje će se osigurati otpuštenim radnicima sastoje se od sljedećih mjera:

               A Savjetovanje i profesionalno usmjeravanje:

               Detaljna procjena i pojedinačno planiranje: Postupak registracije uključuje ispunjavanje ankete o prethodnom iskustvu i osposobljavanju te je ubrzan za korisnike sredstava iz EGF-a. Postupak može uključivati nekoliko pojedinačnih i prilagođenih sastanaka od kojih neki mogu biti s poduzećima koja pomažu u pronalaženju novog posla.

               Savjetovanje o usmjeravanju: Standardne aktivnosti koje nudi Arbetsförmedlingen kombinirat će se s mjerama EGF-a, kao što su pojedinačna podrška u izravnom kontaktu s potencijalnim poslodavcima, motivacijski sastanci i konferencije na kojima se predstavlja regionalno tržište rada. To će biti posebno važno za one ciljane radnike koji smatraju da su nedovoljno obrazovani kako bi se natjecali za slobodna radna mjesta u regiji. U ponudi će biti i pojedinačne i grupne aktivnosti.

               Individualno savjetovanje za razvoj motivacije i planiranje karijere: Korisnicima EGF-a bit će dostupni stručnjaci za kognitivnu terapiju radi jačanja njihove motivacije. Nadalje, organizirat će se niz konferencija. Tijekom tih konferencija korisnici će biti obaviješteni o najnovijim zbivanjima na tržištu rada te će biti pozvani na raspravu o tome koje su im stručne i osobne poslovne vještine potrebne. Cilj je tih konferencija osigurati motivaciju potrebnu za prevladavanje izazova na tržištu rada. Te su mjere dostupne svim ciljanim korisnicima, a posebno su usmjerene na sudionike s navršenih 50 godina i starije.

               B Mjere za zaštićeno i podupirano zapošljavanje i rehabilitaciju:

               Te su mjere usmjerene na korisnike sa zdravstvenim poteškoćama ili problemima. Takve se mjere mogu sastojati od procjene radne sposobnosti pojedinca, mjera za povećavanje ili jačanje radne sposobnosti pojedinca ili nabave naprava za obuku ili pomagala koji su potrebni za prevladavanje izazova na radnom mjestu.

               C Obrazovanje i osposobljavanje:

               Švedska javna služba za zapošljavanje nudi niz tečajeva za izdvojene ciljane skupine. Osim toga, omogućit će se i posebno prilagođeni tečajevi za korisnike EGF-a. Ti će obuhvatiti studijske programe i druge visokospecijalizirane tečajeve s trajanjem od 12 mjeseci ili dulje. Nadalje, sudionicima s poteškoćama u učenju bit će ponuđena individualna podrška (procjenjuje se da je posebna pomoć potrebna za 5 % korisnika koji sudjeluju u mjerama obrazovanja i osposobljavanja). Posebno će se nastojati prevladati tradicionalne prepreke za spolove kako bi se motiviralo, na primjer, korisnike muškarce da nađu posao u sektoru zdravstvene skrbi. Vanjski će stručnjaci održavati pripremne tečajeve za one koji žele osnovati vlastito poduzeće te će na tim tečajevima davati savjete budućim poduzetnicima. U kontekstu načela cjeloživotnog učenja, sudionicima u mjerama sufinanciranima iz EGF-a ponudit će se i prilika za službeno potvrđivanje kompetencija stečenih formalnim i neformalnim učenjem.

               Organizirat će se programi stažiranja kojima će se ponuditi mogućnost kombiniranja praktičnog učenja s nekim programima formalnog obrazovanja. Planira se i bliska suradnja sa švedskom organizacijom poslodavaca u sektoru informacijskih tehnologija.

               D Naknade za vrijeme traženja posla:

               Ta se naknada daje korisnicima koji sudjeluju u bilo kojoj od opisanih aktivnih mjera. Visina naknade ovisi o pojedinačnim čimbenicima i razlikuje se prema trajnosti mjera. Postoje tri vrste naknada, jedna za osobe koje sudjeluju u općim mjerama, jedna za osobe u programima stažiranja i jedna za osobe koje sudjeluju u mjerama rehabilitacije. Proračun za te naknade uključuje povrat putnih troškova za korisnike čiji putni troškovi povezani s traženjem posla premašuju 600 SEK (što je otprilike 64 EUR) mjesečno.

               26.Navedene predložene mjere aktivne su mjere na tržištu rada u okviru prihvatljivih mjera utvrđenih člankom 7. Uredbe o EGF-u. Te mjere nisu zamjena za pasivne mjere socijalne zaštite.

               27.Švedska je dostavila tražene podatke o mjerama koje su na temelju nacionalnog zakonodavstva ili kolektivnih ugovora obvezne za predmetno poduzeće. Potvrdila je da financijski doprinos iz EGF-a neće biti zamjena za te mjere.

               28.Predloženim će se mjerama pridonijeti održivom gospodarskom razvoju. Prema švedskom Zakoniku o okolišu, Arbetsförmedlingen ima obavezu uključiti pitanja okoliša u svoje pozive na podnošenje ponuda i aktivnosti. Mjere koje su ponuđene stoga su u skladu sa švedskim Zakonikom o okolišu i pridonose postizanju 16 švedskih ciljeva kvalitete okoliša.

               Procijenjeni proračun

               29.Predviđeni ukupni troškovi iznose 6 596 531 EUR, u što su uključeni rashodi za usluge prilagođene potrebama u iznosu od 6 161 480 EUR i rashodi za aktivnosti pripreme, upravljanja, informiranja i promidžbe te nadzora i izvješćivanja u iznosu od 435 051 EUR.

               30.Ukupan financijski doprinos zatražen iz EGF-a iznosi 3 957 918 EUR (60 % ukupnih troškova).

                        Mjere

                        Predviđeni broj sudionika

                        Predviđeni trošak po sudioniku (zaokruženi iznosi)
                        (u EUR)

                        Predviđeni ukupni troškovi

                        (u EUR)

                        Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)

                        Savjetovanje i profesionalno usmjeravanje (Jobbcoachning och ärendehantering)

                        918

                        1 202

                        1 103 545

                        Mjere za zaštićeno i podupirano zapošljavanje i rehabilitaciju (Skyddad och understödd sysselsättning och rehabilitering)

                        20

                        12 555

                        251 108

                        Obrazovanje i osposobljavanje (Utbildning och omskolning)

                        463

                        5 868

                        2 716 884

                        Međuzbroj (a):

                        Postotak paketa usluga prilagođenih potrebama

                        —

                        4 071 537

                        (66,08 %)

                        Naknade i poticaji (mjere na temelju članka 7. stavka 1. točke (b) Uredbe o EGF-u)

                        Naknada za sudionike u aktivnostima osposobljavanja za tržište rada (Utbildningsinsatser AUB, aktivitetsstöd)

                        102

                        11 904

                        1 214 194

                        Naknade za sudionike u programima stažiranja (Praktik, aktivitetsstöd)

                        80

                        8 183

                        654 660

                        Naknade za sudionike u programu rehabilitacije „Uvod u rad” (Introduktion do arbete KA, aktivitetsstöd)

                        10

                        22 109

                        221 089

                        Međuzbroj (b):

                        Postotak paketa usluga prilagođenih potrebama

                        —

                        2 089 943

                        (33,92 %)

                         Mjere na temelju članka 7. stavka 4. Uredbe o EGF-u

                        Pripremne aktivnosti

                        —

                        0

                        Upravljanje

                        —

                        362 387

                        Informiranje i promidžba

                        —

                        21 498

                        Nadzor i izvješćivanje

                        —

                        51 166

                        Međuzbroj (c):

                        Postotak ukupnih troškova:

                        —

                        435 051

                        (6,6 %)

                        Ukupni troškovi (a + b + c):

                        —

                        6 596 531

                        Doprinos iz EGF-a (60 % ukupnih troškova)

                        —

                        3 957 918

               31.Troškovi mjera koje su u prethodnoj tablici utvrđene kao mjere na temelju članka 7. stavka 1. točke (b) Uredbe o EGF-u ne premašuju 35 % ukupnih troškova usklađenog paketa individualiziranih usluga. Švedska je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               Razdoblje prihvatljivosti rashoda

               32.Švedska je ciljanim korisnicima počela pružati usluge prilagođene potrebama 1. listopada 2015. Stoga će rashodi za te mjere biti prihvatljivi za financijski doprinos iz EGF-a u razdoblju od 1. listopada 2015. do 31. ožujka 2018.

               33.Švedska od 1. listopada 2015. snosi administrativne troškove za provedbu EGF-a. Rashodi za aktivnosti pripreme, upravljanja, informiranja i promidžbe te nadzora i izvješćivanja stoga su prihvatljivi za financijski doprinos iz EGF-a od 1. listopada 2015. do 30. rujna 2018.

               Komplementarnost s mjerama koje se financiraju iz nacionalnih fondova ili fondova Unije

               34.Izvor pretfinanciranja ili sufinanciranja na nacionalnoj je razini proračun službe Arbetsförmedlingen. Određenim projektnim inicijativama mogli bi pridonijeti i Ericsson ili jedna od organizacija socijalne sigurnosti, čime bi se nadomjestila neka sredstva službe Arbetsförmedlingen.

               35.Švedska je potvrdila da se za navedene mjere za koje prima financijski doprinos iz EGF-a neće primati i financijski doprinos iz drugih financijskih instrumenata Unije.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               36.Švedska je navela da je usklađeni paket usluga prilagođenih potrebama sastavljen u dogovoru s ciljanim korisnicima i njihovim predstavnicima, kao i s lokalnim javnim čimbenicima. Nakon obavijesti o otpuštanju Arbetsförmedlingen se sastao s predstavnicima Ericssona, lokalnih vlasti i raznih sindikata, kao i s agencijama koje pomažu u pronalaženju novog posla u svim objektima društva u kojima su pokrenuti postupci kolektivnog otpuštanja. U svim su objektima održane radionice s lokalnim predstavnicima sindikata kako bi se raspravilo o mogućoj primjeni EGF-a te se odredio odgovarajući paket mjera koji bi se trebao ponuditi.

               Sustavi upravljanja i nadzora

               37.Zahtjev sadržava opis sustava upravljanja i nadzora kojim se utvrđuju nadležnosti uključenih tijela. Švedska je obavijestila Komisiju da će financijskim doprinosom upravljati Arbetsförmedlingen koji je službeno imenovan upravljačkim tijelom i tijelom zaduženim za isplatu. Poslovne knjige projekta pregledavat će Odjel za unutarnju reviziju koji je posebno tijelo pridruženo odboru službe Arbetsförmedlingen. Njegova je zadaća provjeravati postupak internog nadzora i provjere koji provodi javna služba za zapošljavanje, kao i pružati savjete i podršku odboru i glavnom direktoru. Revizija projekta provodit će se redovito.

               Obveze predmetne države članice

               38.Švedska je dostavila sva potrebna jamstva u pogledu sljedećeg:

               –u pristupu predloženim mjerama i njihovoj provedbi poštovat će se načela jednakog postupanja i nediskriminacije,

               –ispunjeni su zahtjevi koji se odnose na kolektivno otpuštanje utvrđeni nacionalnim zakonodavstvom i zakonodavstvom EU-a,

               –poduzeće Ericsson, koje je nakon otpuštanja nastavilo s poslovanjem, ispunilo je svoje pravne obveze u vezi s otpuštanjima i u skladu s njima pobrinulo se za svoje radnike,

               –za predložene se mjere neće primati financijska potpora iz drugih fondova ili financijskih instrumenata Unije i spriječit će se dvostruko financiranje,

               –predložene mjere bit će komplementarne s mjerama koje se financiraju iz strukturnih fondova,

               –financijski doprinos iz EGF-a bit će u skladu s proceduralnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               39.EGF ne smije premašiti najveći godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020
                  13
               .

               40.Nakon što je proučila zahtjev u odnosu na uvjete utvrđene člankom 13. stavkom 1. Uredbe o EGF-u i uzela u obzir broj ciljanih korisnika, predložene mjere te predviđene troškove, Komisija predlaže da se na temelju zahtjeva mobilizira EGF kako bi se za taj zahtjev osigurao financijski doprinos od 3 957 918 EUR, što je 60 % ukupnih troškova predloženih mjera.

               41.Predloženu odluku o mobilizaciji EGF-a zajednički će donijeti Europski parlament i Vijeće, kako je utvrđeno točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, suradnji u proračunskim pitanjima i dobrom financijskom upravljanju
                  14
               .

               Povezani akti

               42.Istodobno s podnošenjem ovog prijedloga odluke o mobilizaciji EGF-a Komisija će Europskom parlamentu i Vijeću podnijeti prijedlog za prijenos iznosa od 3 957 918 EUR u odgovarajuću proračunsku liniju.

               43.Istodobno s donošenjem ovog prijedloga odluke o mobilizaciji EGF-a Komisija će provedbenim aktom donijeti odluku o financijskom doprinosu koja će stupiti na snagu na dan kad Europski parlament i Vijeće donesu predloženu odluku o upotrebi EGF-a.

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji na temelju
                  zahtjeva iz Švedske – EGF/2016/002 SE/Ericsson

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006
                  15
               , a posebno njezin članak 15. stavak 4.,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  16
               , a posebno njegovu točku 13.,

               uzimajući u obzir prijedlog Europske komisije,

               budući da:

               (1)Svrha Europskog fonda za prilagodbu globalizaciji (EGF) pružanje je potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine nastalih zbog globalizacije, zbog nastavka svjetske financijske i gospodarske krize ili nove svjetske financijske i gospodarske krize te pomaganje tim radnicima da se ponovo uključe na tržište rada.

               (2)EGF ne smije premašiti najveći godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013
                  17
               .

               (3)Švedska je 31. ožujka 2016. podnijela zahtjev za mobilizaciju EGF-a u vezi s otpuštanjem radnika u Ericssonu (Telefonaktiebolaget LM Ericsson) u Švedskoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj je zahtjev u skladu s uvjetima za određivanje financijskog doprinosa iz EGF-a utvrđenima u članku 13. Uredbe (EU) br. 1309/2013.

               (4)Stoga bi trebalo mobilizirati EGF kako bi se za zahtjev koji je podnijela Švedska osigurao financijski doprinos u iznosu od 3 957 918 EUR.

               (5)Kako bi se sredstva iz EGF-a mogla što prije upotrijebiti, ova bi se Odluka trebala primjenjivati od dana njezina donošenja,

               DONIJELI SU OVU ODLUKU:

               Članak 1.

               U okviru općeg proračuna Europske unije za financijsku godinu 2016. mobilizira se Europski fond za prilagodbu globalizaciji kako bi se osigurao iznos od 3 957 918 EUR u obliku odobrenih sredstava za preuzete obveze i plaćanja.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datuma donošenja Odluke]*.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)
                  SL L 347, 20.12.2013., str. 855.

                     (2)
                  U smislu članka 3. Uredbe o EGF-u.

                     (3)
                  Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.).

                     (4)
                  SL L 393, 30.12.2006., str. 1.

                     (5)
                  U skladu s člankom 7. stavkom 4. Uredbe (EU) br. 1309/2013.

                     (6)
                  Direktiva Vijeća 98/59/EZ od 20. srpnja 1998. o usklađivanju zakonodavstava država članica u odnosu na kolektivno otkazivanje (SL L 225, 12.8.1998., str. 16.).

                     (7)

                     http://www.ey.com/Publication/vwLUAssets/Outsourcing_in_Europe_2013/$FILE/EY-outsourcing-survey.pdf

                     (8)

                     Tenyearsummary.html

                     Tenyearsummary.html

                     (9)

                     http://unionenopinion.se/analyser/varsel-pa-ericsson-och-sony-mobile-vad-hander-i-telekombranschen-egentligen/

                     (10)

                     http://cio.idg.se/2.1782/1.630340/sa-sourcar-svenska-cio-er-2015

                     (11)

                     http://www.forbes.com/sites/greatspeculations/2015/08/19/ericsson-can-overcome-challenges-in-the-mobile-infrastructure-business/#77e6e5cb128d

                     (12)

                     http://ec.europa.eu/social/BlobServlet?docId=4558&langId=en

                     (13)
                  SL L 347, 20.12.2013., str. 884.

                     (14)
                  SL C 373, 20.12.2013., str. 1.

                     (15)
                  SL L 347, 20.12.2013., str. 855.

                     (16)
                  SL C 373, 20.12.2013., str. 1.

                     (17)
                  Uredba Vijeća (EU, Euratom) br. 1311/2013 o utvrđivanju višegodišnjeg financijskog okvira za razdoblje 2014. ‒ 2020. (SL L 347, 20.12.2013., str. 884.).


				|

		52013PC0930

			Prijedlog ODLUKE VIJEĆA o izmjeni Odluke 2009/831/EZ u pogledu razdoblja njezine primjene /* COM/2013/0930 final - 2013/0446 (CNS) */

			   	OBRAZLOŽENJE
1.           KONTEKST PRIJEDLOGA
Ugovorom o funkcioniranju Europske unije
(UFEU), koji se primjenjuje na najudaljenije regije EU-a koje uključuju
autonomnu regiju Madeiru i autonomnu regiju Azore, u načelu se ne
dopuštaju razlike u oporezivanju lokalnih proizvoda i proizvoda iz Portugala
ili drugih država članica. Člankom 349. UFEU-a predviđena je
međutim mogućnost uvođenja posebnih mjera za te regije zbog
stalnih ograničenja koja utječu na gospodarske i socijalne uvjete
najudaljenijih regija.
Odlukom Vijeća 2009/831/EZ od 10.
studenoga 2009.[1],
donesenom na temelju članka 299. stavka 2. Ugovora o EZ-u, Portugalu
se do 31. prosinca 2013. dopušta primjena snižene stope trošarine u
autonomnoj regiji Madeiri na lokalno proizveden i potrošen rum i likere te u
autonomnoj regiji Azorima na lokalno proizvedene i potrošene likere i rakije.
Člankom 2. te Odluke prethodno spomenuto odstupanje ograničava se na
određene proizvode. Portugal na te proizvode može primijeniti stopu
trošarine nižu od pune stope na alkohol utvrđene člankom 3. Direktive
Vijeća 92/84/EZ[2]
i nižu od najniže stope trošarine na alkohol iz te Direktive, ali najviše
75 % nižu od standardne nacionalne trošarine na alkohol.
Odlukom 2009/831/EZ utvrđuju se razlozi
za donošenje posebnih mjera, među kojima su mala površina, rascjepkanost i
niska razina mehanizacije poljoprivrednih gospodarstava. Nadalje, prijevoz na
otoke određenih sirovina i ambalažnih materijala koji nisu proizvedeni
lokalno podrazumijeva dodatni trošak u usporedbi s prijevozom samo gotovog
proizvoda. Prijevoz i instaliranje opreme u tim udaljenim otočnim regijama
još povećavaju dodatne troškove. Konačno, predmetni
proizvođači snose i dodatne troškove koje obično snosi lokalno
gospodarstvo, posebno veće troškove rada i energije.
Smanjenje od 75 % ne premašuje iznos koji
je potreban kako bi se kompenziralo za dodatne troškove gospodarskih subjekata
koji su posljedica navedenih posebnosti Madeire i Azora kao najudaljenijih
regija.
Budući da je porezna olakšica
ograničena na iznos koji je potreban za neutralizaciju dodatnih troškova i
budući da su količine u pitanju i dalje umjerene, mjerom se ne
narušuje integritet i dosljednost pravnog poretka Zajednice. Nadalje, porezna
olakšica ograničena je na potrošnju u predmetnim regijama.
Portugalske vlasti zatražile su obnovu
odobrenja primjene snižene stope trošarine u autonomnoj regiji Madeiri na
lokalno proizveden i potrošen rum i likere te u autonomnoj regiji Azorima na
lokalno proizvedene i potrošene likere i rakije do 31. prosinca 2020. Obnovu
treba potvrditi odlukom Vijeća na temelju članka 349. UFEU-a i
odlukom Komisije o državnim potporama. Odlukom Vijeća u skladu s
člankom 349. UFEU-a ne dovodi se u pitanje odluka Komisije o produženju te
mjere na temelju pravila o državnim potporama.
Komisija je 28. lipnja 2013. donijela nove
smjernice o regionalnim potporama za razdoblje 2014. – 2020. Te smjernice dio
su šire strategije za modernizaciju kontrole državnih potpora u cilju
jačanja rasta na jedinstvenom tržištu poticanjem učinkovitijih mjera potpore
i usmjeravanjem provedbe pravila Komisije na slučajeve koji imaju
najveći učinak na tržišno natjecanje.
S obzirom na to da će te smjernice
stupiti na snagu 1. srpnja 2014., čini se opravdanim produljiti razdoblje
primjene Odluke 2009/831/EZ za šest mjeseci kako bi se datum njezina isteka
podudarao s datumom stupanja smjernica na snagu.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
S obzirom na to da se ovim prijedlogom samo
predlaže produljenje primjene postojeće Odluke Vijeća na
ograničeno vremensko razdoblje (šest mjeseci), uz iste uvjete, čini
se da procjena učinka nije potrebna.
3.           PRAVNI ELEMENTI PRIJEDLOGA
Sažetak predloženih
mjera
Produženje razdoblja primjene Odluke
2009/831/EZ kojom se Portugalu dopušta primjena snižene stope trošarine na
određene proizvode koji se proizvode i konzumiraju lokalno u autonomnoj
regiji Madeiri i autonomnoj regiji Azorima.
Pravna osnova
Članak 349. UFEU-a.
Načelo
supsidijarnosti
Samo je Vijeće ovlašteno, na temelju
članka 349. UFEU-a, donositi posebne mjere kojima se pogoduje
najudaljenijim regijama kako bi se prilagodila primjena Ugovora na te regije,
uključujući zajedničke politike, zbog stalnih ograničenja
koja utječu na gospodarske i socijalne uvjete najudaljenijih regija.
Prijedlog je stoga u skladu s načelom
supsidijarnosti.
Načelo
proporcionalnosti
Prijedlog je u skladu s načelom
proporcionalnosti zbog sljedećih razloga:
Cilj je njime produljiti razdoblje primjene
Odluke 2009/831/EZ za šest mjeseci kako bi se datum njezina isteka podudarao s
datumom stupanja na snagu smjernica o regionalnim državnim potporama za
razdoblje 2014. – 2020.
Izbor instrumenta
Predloženi instrument: Odluka Vijeća
Ostali instrumenti ne bi bili prikladni zbog
sljedećega:
Tekst koji je potrebno izmijeniti jest Odluka
Vijeća, donesena na temelju iste pravne osnove (članak 349. UFEU-a,
bivši članak 299. stavak 2. Ugovora o EZ-u).
4.           UTJECAJ NA PRORAČUN
Prijedlog ne utječe na proračun
Europske unije.
2013/0446 (CNS)
Prijedlog
ODLUKE VIJEĆA
o izmjeni Odluke 2009/831/EZ u pogledu
razdoblja njezine primjene
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 349.,
uzimajući u obzir prijedlog Europske
komisije,
nakon prosljeđivanja nacrta zakonodavnog
akta nacionalnim parlamentima,
uzimajući u obzir mišljenje Europskog
parlamenta[3],
u skladu s posebnim zakonodavnim postupkom,
budući da:
(1)       Odlukom Vijeća
2009/831/EZ od 10. studenoga 2009., donesenom na temelju članka 299.
Ugovora o EZ-u, Portugalu se do 31. prosinca 2013. dopušta primjena
snižene stope trošarine u autonomnoj regiji Madeiri na lokalno proizveden i
potrošen rum i likere te u autonomnoj regiji Azorima na lokalno proizvedene i
potrošene likere i rakije. Člankom 2. te Odluke prethodno spomenuto odstupanje
ograničava se na određene proizvode. Portugal na te proizvode može
primijeniti stopu trošarine nižu od pune stope na alkohol utvrđene
člankom 3. Direktive Vijeća 92/84/EZ i nižu od najniže stope
trošarine na alkohol iz te Direktive, ali najviše 75 % nižu od standardne
nacionalne trošarine na alkohol.
(2)       Primjenom niže stope
trošarina utvrđuje se različito oporezivanje kojim se pogoduje
lokalnoj proizvodnji određenih proizvoda. To je državna potpora za koju je
potrebno odobrenje Komisije.
(3)       Komisija potvrđuje da bi
smanjena stope trošarine trebala i dalje biti dopuštena kako bi se
neutralizirao nepovoljan položaj destiliranih alkoholnih pića proizvedenih
na Madeiri i Azorima u smislu tržišnog natjecanja koji je posljedica većih
troškova proizvodnje i stavljanja na tržište.
(4)       Komisija je 28. lipnja 2013.
donijela smjernice o regionalnim državnim potporama za razdoblje 2014. – 2020.[4] kojima se utvrđuje
kako države članice mogu dodijeliti potpore poduzećima da bi podržale
razvoj regija u nepovoljnom položaju u Europi u razdoblju između 2014. i
2020. Te smjernice, koje će stupiti na snagu 1. srpnja 2014., dio su šire
strategije za modernizaciju kontrole državnih potpora u cilju jačanja
rasta na jedinstvenom tržištu poticanjem učinkovitijih mjera potpore i
usmjeravanjem provedbe pravila Komisije na slučajeve koji imaju
najveći učinak na tržišno natjecanje.
(5)       Opravdano je produljiti
razdoblje primjene Odluke 2009/831/EZ za šest mjeseci kako bi se datum njezina
isteka podudarao s datumom stupanja na snagu smjernica o regionalnim državnim
potporama za razdoblje 2014. – 2020.
(6)       Portugalu je potrebno
omogućiti primjenu predmetnih smanjenja od isteka analognog odobrenja koje
je odobreno Odlukom 2009/831/EZ. Novo zatraženo odobrenje potrebno je stoga
odobriti s učinkom od 1. siječnja 2014.
DONIJELO JE OVU ODLUKU:
Članak 1.
U članku 5. Odluke 2009/831/EZ datum „31.
prosinca 2013.” zamjenjuje se sljedećim: „30. lipnja 2014.”
Članak
2.
Ova Odluka stupa na snagu na dan donošenja i
primjenjuje se od 1. siječnja 2014.
Članak 3.
Ova je Odluka upućena Portugalskoj
Republici.
Sastavljeno u Bruxellesu
                                                                       Za
Vijeće
                                                                       Predsjednik
[1]               Odluka Vijeća od 10. studenoga 2009. kojom se
Portugalu dopušta primjena snižene stope trošarine u autonomnoj regiji Madeiri
na lokalno proizveden i potrošen rum i likere te u autonomnoj regiji Azorima na
lokalno proizvedene i potrošene likere i rakije (SL L 197, 13.11.2009.,
str. 9.)
[2]               Direktiva Vijeća 92/84/EEZ od 19. listopada
1992. o usklađivanju stopa trošarina na alkohol i alkoholna pića (SL
L 316, 31.10.1992., str. 29.).
[3]               SL C, , str. .
[4]               C (2013) 3769, 28.6.2013.


               EUROPSKA KOMISIJA
            Bruxelles, 16.9.2015.
            COM(2015) 456 final
            2015/0206(NLE)
            Prijedlog
            ODLUKE VIJEĆA
            o stajalištima koja će Unija zauzeti u Pododboru za trgovinu i održivi razvoj i Odboru za pridruživanje u sastavu za trgovinu osnovanima Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               OBRAZLOŽENJE

               1.KONTEKST PRIJEDLOGA

               Razlozi i ciljevi prijedloga

               Priloženi prijedlog pravni je instrument za utvrđivanje stajalištâ Unije koje u njezino ime treba donijeti u tijelu osnovanom sporazumom o pridruživanju između Unije i treće zemlje. Osobito se odnosi na provedbu Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”).

               Sporazum o pridruživanju potpisan je 27. lipnja 2014. i privremeno se primjenjuje od 1. rujna 2014., dok ga ne ratificiraju države članice. Odlukom Vijeća 2014/494/EU od 16. lipnja 2014.
                  1
                odobreno je potpisivanje Sporazuma u ime Europske unije i Europske zajednice za atomsku energiju i njihovih država članica te privremena primjena određenih odredaba Sporazuma.

               Sporazumom je osnovan Odbor za pridruživanje u sastavu za trgovinu koji prati provedbu glave IV. (Trgovina i pitanja povezana s trgovinom) Sporazuma i rješava s njim povezana pitanja. Da bi se osiguralo pravilno funkcioniranje mehanizma za rješavanje sporova, navedeni Odbor mora utvrditi popis arbitara, kako je predviđeno člankom 268. Sporazuma.

               Sporazumom se također predviđa uspostava Pododbora za trgovinu i održivi razvoj čija je zadaća ponovno potvrditi da su obje stranke Sporazuma predane postizanju ciljeva održivog razvoja i da prepoznaju da su gospodarski razvoj, socijalni razvoj i zaštita okoliša sastavnice održivog razvoja koje su međusobno ovisne i koje se međusobno jačaju.

               U skladu s člankom 243. Sporazuma, Pododbor za trgovinu i održivi razvoj na svojem prvom sastanku utvrđuje popis osoba koje žele i mogu obavljati dužnost stručnjaka u postupcima skupine stručnjaka o trgovini i održivom razvoju.

               Dosljednost s postojećim odredbama politike u predmetnom području politike

               Ovim se prijedlogom provodi zajednička trgovinska politika Unije prema zemljama istočnog partnerstva na temelju odredaba navedenog Sporazuma o pridruživanju. Cilj je prijedloga uspostaviti potrebne institucionalne instrumente kojima će se Uniji i Gruziji omogućiti učinkovito rješavanje bilateralnih sporova u pogledu primjene i tumačenja Sporazuma. Prijedlog je u skladu s pristupom Unije pravilima za rješavanje sporova dogovorenima ili provedenima u okviru sporazuma o slobodnoj trgovini s drugim trgovinskim partnerima. U skladu je i s pristupom Unije trgovini i održivom razvoju.

               Dosljednost s drugim politikama Unije

               Ovaj je prijedlog u skladu s drugim vanjskim politikama Unije te ih nadopunjuje, a to posebno vrijedi za europsku politiku susjedstva i politiku razvojne suradnje u odnosu na Gruziju.

               2.Pravna osnova, supsidijarnost i razmjernost

               Pravna osnova

               Pravna osnova za utvrđivanje stajališta koje u ime Unije treba zauzeti u odborima osnovanima Sporazumom o pridruživanju između Unije i Gruzije jest Ugovor o funkcioniranju Europske unije, a posebno njegov članak 207. stavak 4. u vezi s člankom 218. stavkom 9.

               Supsidijarnost (za neisključivu nadležnost)

               Zajednička trgovinska politika u skladu s člankom 3. UFEU-a definira se kao isključiva nadležnost Unije. Stoga načelo supsidijarnosti nije relevantno.

               Razmjernost

               Ovaj prijedlog nužan je radi provedbe međunarodnih obveza Unije utvrđenih Sporazumom.

               Odabir instrumenta

               Ovaj prijedlog u skladu je s člankom 218. stavkom 9. UFEU-a kojim se predviđa donošenje odluka u Vijeću. Ne postoji drugi pravni instrument koji bi se moglo upotrijebiti u svrhu postizanja ciljeva iz ovog prijedloga.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               Ex-post evaluacije / provjera primjerenosti postojećeg zakonodavstva

                  Nije relevantno.

               Savjetovanja s dionicima

               Savjetovanja s dionicima nisu relevantna za ovaj prijedlog.

               Prikupljanje i primjena stručnog znanja

                  Komisija je u obzir uzela podatke koje su države članice posljednjih godina dostavile u pogledu državljana zemalja Unije koji su primjereni za arbitre i kvalificirani postupati kao arbitri u sporovima pokrenutima u vezi s trgovinskim sporazumima Unije.

               Procjena učinka

                  Prijedlog se odnosi na provedbu institucionalnih aspekata Sporazuma o pridruživanju između Unije i Gruzije, a posebno njegove glave IV. o trgovini i pitanjima povezanima s trgovinom. Prijedlog nema učinka na gospodarsku, socijalnu ili ekološku politiku Unije. Sporazum o pridruživanju privremeno se primjenjuje od 1. rujna 2014., a njegova je provedba u ranoj fazi.

               Primjerenost propisa i pojednostavnjenje

                  Sporazum o pridruživanju između Unije i Gruzije ne podliježe postupcima Programa za primjerenost i učinkovitost propisa (REFIT); njime se ne podrazumijevaju nikakvi troškovi za mala i srednja poduzeća i ne pokreću pitanja s gledišta digitalnog okruženja.

               Temeljna prava

                  Prijedlogom se ne utječe na zaštitu temeljnih prava.

               4.UTJECAJ NA PRORAČUN

                  Nije relevantno.

               5.OSTALI ELEMENTI

               Planovi provedbe i mehanizmi praćenja, evaluacije i izvješćivanja

                  Vijeće za pridruživanje EU-a i Gruzije redovito provjerava provedbu Sporazuma o pridruživanju. Europska komisija također se obvezala da će Europskom parlamentu svake godine dostavljati izvješće o provedbi glave IV. (Trgovina i pitanja povezana s trgovinom) Sporazuma, uključujući elemente obuhvaćene ovim prijedlogom.

               Dokumenti s obrazloženjima (za direktive)

                  Nije relevantno.

               Detaljno obrazloženje posebnih odredbi prijedloga

                  Cilj je prijedloga donošenje stajališta Unije u pogledu provedbe trgovinskog dijela Sporazuma o pridruživanju između Unije i Gruzije. U glavu IV. (Trgovina i pitanja povezana s trgovinom) navedenog Sporazuma uključeno je poglavlje 14. (Rješavanje sporova) kojim se predviđaju mehanizmi za rješavanje trgovinskih sporova između stranaka Sporazuma u vezi s primjenom ili tumačenjem trgovinskog dijela Sporazuma. Arbitražnim postupkom iz poglavlja 14. predviđa se da stranka koja je podnijela žalbu može zatražiti osnivanje arbitražnog vijeća za rješavanje bilateralnog spora. Člankom 268. Sporazuma utvrđuju se pravila za sastav arbitražnog vijeća. Sporazumom se predviđa sastavljanje popisa kvalificiranih osoba koje mogu obavljati dužnost arbitara. U skladu s tim, nacrt popisa arbitara koji su voljni i sposobni obavljati dužnost u arbitražnom vijeću bio je predmet rasprave s Vladom Gruzije te on sadržava pet kandidata arbitara iz Unije, pet kandidata arbitara iz Gruzije i pet državljana iz trećih zemalja koji mogu obavljati dužnost predsjedateljâ arbitražnog vijeća. Popis će se upotrebljavati u slučajevima kada treba uspostaviti arbitražno vijeće.

               U glavu IV. (Trgovina i pitanja povezana s trgovinom) navedenog Sporazuma uključeno je i poglavlje 13. (Trgovina i održivi razvoj) kojim se predviđa da su obje stranke Sporazuma predane promicanju razvoja međunarodne trgovine na takav način da se pridonosi postizanju cilja održivog razvoja i osigurava da se taj cilj uključi i odražava na svakoj razini njihova trgovinskog odnosa. Za sva pitanja koja se mogu pojaviti stranke trebaju uložiti sve napore kako bi se savjetovanjem na razini vlada postiglo obostrano zadovoljavajuće rješenje. Međutim, ako stranka smatra da savjetovanjem na razini vlada pitanje nije riješeno na zadovoljavajući način, Sporazumom se predviđa mogućnost stranke da sazove skupinu stručnjaka kako bi ispitala pitanje. Člankom 243. stavkom 3. Sporazuma predviđa se da Pododbor za trgovinu i održivi razvoj utvrđuje popis od najmanje 15 osoba koje su voljne i sposobne djelovati u svojstvu stručnjaka u postupcima skupine stručnjaka.

               2015/0206 (NLE)

               Prijedlog

               ODLUKE VIJEĆA

               o stajalištima koja će Unija zauzeti u Pododboru za trgovinu i održivi razvoj i Odboru za pridruživanje u sastavu za trgovinu osnovanima Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Člankom 431. stavcima 3. i 4. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (dalje u tekstu „Sporazum”) predviđa se privremena primjena dijela Sporazuma.

               (2)U članku 3. Odluke Vijeća 2014/494/EU
                  2
                od 16. lipnja 2014. utvrđuju se odredbe Sporazuma koje će se privremeno primjenjivati, uključujući odredbe o osnivanju i radu Pododbora za trgovinu i održivi razvoj i Odbora za pridruživanje u sastavu za trgovinu, o trgovini i održivom razvoju te o odredbama o rješavanju sporova.

               (3)Člankom 240. Sporazuma predviđa se da će Pododbor za trgovinu i održivi razvoj donijeti svoj poslovnik.

               (4)Člankom 243. Sporazuma predviđa se da će Pododbor za trgovinu i održivi razvoj na svom prvom sastanku utvrditi popis osoba koje su voljne i sposobne djelovati u svojstvu stručnjaka u postupcima skupine stručnjaka o trgovini i održivom razvoju.

               (5)Člankom 268. Sporazuma predviđa se da Odbor za pridruživanje u sastavu za trgovinu mora utvrditi popis osoba koje će obavljati dužnost arbitara u postupcima rješavanja sporova u roku od 6 mjeseci od početka privremene primjene Sporazuma.

               (6)Stoga je primjereno odrediti stajališta Unije u pogledu poslovnika Pododbora za trgovinu i održivi razvoj i popisa osoba koje su voljne i sposobne djelovati u svojstvu stručnjaka u postupcima skupine stručnjaka o trgovini i održivom razvoju koje donosi taj Pododbor te u pogledu popisa osoba koje će obavljati dužnost arbitara u rješavanju sporova koji donosi Odbor za pridruživanje u sastavu za trgovinu.

               DONIJELO JE OVU ODLUKU:

               Članak 1.

               1.Stajalište koje Unija treba zauzeti u Pododboru za trgovinu i održivi razvoj osnovanom člankom 240. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu donošenja poslovnika Pododbora za trgovinu i održivi razvoj i popisa osoba koje su voljne i sposobne djelovati u svojstvu stručnjaka u postupcima skupine stručnjaka o trgovini i održivom razvoju temelji se na nacrtima odluka tog Pododbora priloženima ovoj Odluci.

               2.Predstavnici Unije u Pododboru za trgovinu i održivi razvoj mogu dogovoriti manje izmjene nacrta odluke bez daljnje odluke Vijeća.

               Članak 2.

               1.Stajalište koje Unija treba zauzeti u Odboru za pridruživanje u sastavu za trgovinu osnovanom u skladu s člankom 408. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu donošenja popisa osoba koje će obavljati dužnost arbitara u rješavanju sporova temelji se na nacrtu Odluke tog Odbora priloženom ovoj Odluci.

               2.Predstavnici Unije u Odboru za pridruživanje u sastavu za trgovinu mogu dogovoriti manje izmjene nacrta odluke bez daljnje odluke Vijeća.

               Članak 3.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 261, 30.8.2014., str. 1.

                     (2)
                  Odluka Vijeća od 16. lipnja 2014. o potpisivanju, u ime Europske unije, i privremenoj primjeni Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (SL L 261, 30.8.2014., str. 1.).

    ---documentbreak---

               EUROPSKA KOMISIJA
            Bruxelles, 16.9.2015.
            COM(2015) 456 final
            PRILOG

            Prijedlogu odluke Vijeća
            o stajalištima koja će Unija zauzeti u Pododboru za trgovinu i održivi razvoj i Odboru za pridruživanje u sastavu za trgovinu osnovanima Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               PRILOG

               Prijedlogu odluke Vijeća

               o stajalištima koja će Unija zauzeti u Pododboru za trgovinu i održivi razvoj i Odboru za pridruživanje u sastavu za trgovinu osnovanima Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               NACRT

               ODLUKE br. 1/2015 Pododbora za trgovinu i održivi razvoj EU-a i GRUZIJE

               od … 2015.

               kojom se donosi njegov poslovnik

               PODODBOR ZA TRGOVINU I ODRŽIVI RAZVOJ EU-a I GRUZIJE,

               uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”), a posebno njegov članak 240.,

               budući da:

               (1)U skladu s njegovim člankom 431. dijelovi Sporazuma privremeno se primjenjuju od 1. rujna 2014.

               (2)Člankom 240. Sporazuma predviđa se da Pododbor za trgovinu i održivi razvoj treba nadzirati provedbu poglavlja 13. (Trgovina i održivi razvoj) glave IV. (Trgovina i pitanja povezana s trgovinom) Sporazuma.

               (3)Člankom 240. stavkom 3. Sporazuma predviđa se da Pododbor za trgovinu i održivi razvoj treba donijeti svoj poslovnik.

               ODLUČIO JE:

               Članak 1.

               Ovime se donosi Poslovnik Pododbora za trgovinu i održivi razvoj kako je utvrđen u Dodatku.

               Članak 2.

               Ova Odluka stupa na snagu na dan donošenja.

               Sastavljeno u … …

                        Za Pododbor za trgovinu i održivi razvoj

                        Predsjedatelj

               Dodatak

               Poslovnik Pododbora za trgovinu i održivi razvoj EU-a i Gruzije

               Članak 1.

               Opće odredbe

               1.Pododbor za trgovinu i održivi razvoj, osnovan u skladu s člankom 240. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”), pomaže Odboru za pridruživanje u sastavu za trgovinu, kako je utvrđeno u članku 408. stavku 4. Sporazuma, pri obavljanju njegovih dužnosti.

               2.Pododbor za trgovinu i održivi razvoj obavlja funkcije utvrđene u poglavlju 13. (Trgovina i održivi razvoj) glave IV. (Trgovina i pitanja povezana s trgovinom) Sporazuma.

               3.Pododbor za trgovinu i održivi razvoj sastavljen je od predstavnika Europske komisije i Gruzije, nadležnih za pitanja trgovine i održivi razvoj.

               4.Predstavnik Europske komisije ili Gruzije nadležan za pitanja trgovine i održivog razvoja djeluje kao predsjedatelj Pododbora za trgovinu i održivi razvoj u skladu s člankom 2.

               5.Pojam „stranke” u ovom se Poslovniku definira kako je predviđeno člankom 428. Sporazuma.

               Članak 2.

               Posebne odredbe

               1.Primjenjuju se članci 2. do 14. Poslovnika Odbora za pridruživanje EU-a i Gruzije, osim ako je ovim Poslovnikom predviđeno drugačije.

               2.Upućivanja na Vijeće za pridruživanje tumače se kao upućivanja na Odbor za pridruživanje u sastavu za trgovinu. Upućivanja na Odbor za pridruživanje ili Odbor za pridruživanje u sastavu za trgovinu tumače se kao upućivanja na Pododbor za trgovinu i održivi razvoj.

               Članak 3.

               Sastanci

               Pododbor za trgovinu i održivi razvoj sastaje se po potrebi. Stranke se nastoje sastati jednom godišnje.

               Članak 4.

               Izmjena Poslovnika

               Ovaj se Poslovnik može izmijeniti odlukom Pododbora za trgovinu i održivi razvoj EU-a i Gruzije u skladu s člankom 240. Sporazuma.

               NACRT

               ODLUKE br. 2/2015 Pododbora za trgovinu i održivi razvoj EU-a i GRUZIJE

               od … 2015.

               o prihvaćanju popisa stručnjaka za trgovinu i održivi razvoj

               PODODBOR ZA TRGOVINU I ODRŽIVI RAZVOJ EU-a I GRUZIJE,

               uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”), a posebno njegov članak 243.,

               budući da:

               (1)U skladu s njegovim člankom 431. dijelovi Sporazuma privremeno se primjenjuju od 1. rujna 2014.

               (2)Člankom 243. stavkom 3. Sporazuma predviđa se da Pododbor za trgovinu i održivi razvoj mora utvrditi popis od najmanje 15 osoba koje su voljne i sposobne djelovati u svojstvu stručnjaka u postupcima skupine stručnjaka.

               ODLUČIO JE:

               Članak 1.

               Popis osoba koje su voljne i sposobne djelovati u svojstvu stručnjaka u postupcima skupine stručnjaka za potrebe članka 243. Sporazuma utvrđen je u Dodatku ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u … …

                        Za Pododbor za trgovinu i održivi razvoj

                        Predsjedatelj

               Dodatak

               POPIS STRUČNJAKA ZA TRGOVINU I ODRŽIVI RAZVOJ

               Stručnjaci koje je predložila Gruzija

               1.
                     Nata Sturua

               2.
                     David Kikodze

               3.
                     Marina Shvangiradze

               4.
                     Ilia Osepashvili

               5.
                     Roin Migriauli

               Stručnjaci koje je predložio EU

               1.
                     Eddy Laurijssen

               2.
                     Jorge Cardona

               3.
                     Karin Lukas

               4.
                     Hélène Ruiz Fabri

               5.
                     Laurence Boisson De Chazournes

               6.
                     Geert Van Calster

               Predsjedatelji

               1.
                     Jill Murray (Australija)

               2.
                     Janice Bellace (SAD)

               3.
                     Ross Wilson (Novi Zeland)

               4.
                     Arthur Appleton (SAD)

               5.
                     Nathalie Bernasconi (Švicarska)

               Nacrt

               Odluke br. 3/2015 Odbora za pridruživanje u sastavu za trgovinu EU-a i Gruzije

               od …2015.

               o sastavljanju popisa arbitara iz članka 268. stavka 1. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               ODBOR ZA PRIDRUŽIVANJE U SASTAVU ZA TRGOVINU,

               uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”), potpisan 27. lipnja 2014. u Bruxellesu, a posebno njegov članak 268. stavak 1.,

               budući da:

               (1)U skladu s njegovim člankom 431. dijelovi Sporazuma privremeno se primjenjuju od 1. rujna 2014.

               (2)Člankom 408. stavkom 3. Sporazuma predviđa se da je Odbor za pridruživanje ovlašten donositi odluke kako je predviđeno u Sporazumu.

               (3)Člankom 268. stavkom 1. Sporazuma predviđa se da Odbor za pridruživanje u sastavu za trgovinu mora utvrditi popis od najmanje 15 osoba koje su voljne i sposobne obavljati dužnost arbitara.

               DONIO JE OVU ODLUKU:

               Jedini članak

               1.Popis osoba koje mogu djelovati kao arbitri za potrebe članka 268. stavka 1. Sporazuma nalazi se u Dodatku ovoj Odluci.

               2.Ova Odluka stupa na snagu na dan donošenja.

               Sastavljeno u … …

                        Za Odbor za pridruživanje u sastavu za trgovinu

                        Predsjedatelj

               Dodatak

               POPIS ARBITARA

               Arbitri koje je predložila Gruzija

               1.
                     Christian Häberli (Švicarska)

               2.
                     Donald McRae (Kanada)

               3.
                     John Adank (Novi Zeland)

               4.
                     Ronald Saborio (Kostarika)

               5.
                     Thomas Cottier (Švicarska)

               Arbitri koje je predložio EU

               1.
                     Claus–Dieter Ehlermann

               2.
                     Giorgio Saccerdoti

               3.
                     Jacques Bourgeois

               4.
                     Pieter Jan Kuijper

               5.
                     Ramon Torrent

               Predsjedatelji

               1.David Unterhalter (Južna Afrika)

               2.
                     Merit Janow (SAD)

               3.
                     Helge Seland (Norveška)

               4.
                     Leora Blumberg (Južna Afrika)

               5.
                     William Davey (SAD)


               EUROPSKA KOMISIJA
            Bruxelles, 1.7.2015.
            COM(2015) 322 final
            2015/0141(NLE)
            Prijedlog
            ODLUKE VIJEĆA
            o utvrđivanju stajališta Europske unije u Glavnom vijeću Svjetske trgovinske organizacije o pristupanju Republike Kazakstana WTO-u

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Članice Svjetske trgovinske organizacije (WTO) i Republika Kazakstan u posljednjoj su fazi pregovora o uvjetima pristupanja Republike Kazakstana WTO-u. Pregovori su trajali 20 godina, a započeli su 1996. kada je Republika Kazakstan podnijela zahtjev za pristupanje WTO-u. Sažetak uvjeta pristupanja naveden je u nastavku u točki 5.

               Komisija uvjete pristupanja Republike Kazakstan WTO-u, koje podnosi Vijeću na odobrenje, smatra uravnoteženim i ambicioznim paketom obveza za otvaranje tržišta, što će Republici Kazakstan i njezinim trgovinskim partnerima u WTO-u donijeti znatnu korist.

               •Usklađenost s postojećim propisima u tom području politike

                  Multilateralizam je u središtu trgovinske politike EU-a i EU podržava pristupanje trećih zemalja WTO-u pod pravim uvjetima.

               •Usklađenost s drugim politikama Unije

                  U skladu s vanjskom politikom EU-a, prijedlog će pozicionirati Kazakstan u multilateralnom trgovinskom sustavu i olakšati provedbu novog Sporazuma o partnerstvu i suradnji između Kazakstana i EU-a.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Da bi EU mogao formalno podržati odobrenje uvjeta za pristupanje Republike Kazakstana WTO-u,  u skladu s člankom 218. stavkom 9. Ugovora o funkcioniranju Europske unije potrebno je da Vijeće donese odluku o odobravanju tih uvjeta.

               •Supsidijarnost (u slučaju nepostojanja isključive nadležnosti)

               Nije primjenjivo. Isključiva nadležnost EU-a za trgovinu.

               •Proporcionalnost

               Potrebna je Odluka Vijeća u skladu s člankom 218. stavkom 9.

               •Odabir instrumenta

               Potrebna je Odluka Vijeća u skladu s člankom 218. stavkom 9.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UTJECAJA

               •Ex post evaluacije / provjere prikladnosti postojećeg zakonodavstva

                  Nije primjenjivo

               •Savjetovanja s dionicima

                  Nije primjenjivo

               •Prikupljanje i primjena stručnog znanja

                  Nije primjenjivo

               •Procjena utjecaja

                  Nije potrebna. Potrebna je Odluka Vijeća u skladu s člankom 218. stavkom 9.

               •Prikladnost i pojednostavljenje propisa

                  Prijedlog nije povezan s REFIT-om.

               •Temeljna prava

                  Prijedlog ne utječe na zaštitu temeljnih prava.

               4.PRORAČUNSKE POSLJEDICE

                  Prijedlog nema nikakav utjecaj na proračun.

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

                  Nije primjenjivo

               •Detaljno objašnjenje posebnih odredaba prijedloga

               Sažetak uvjeta pristupanja

               Popisi obveza

               Roba (općenito)

               Tarifni raspored Kazakstana sastoji se od 11 812 nacionalnih tarifnih stavki (na razini deseteroznamenkastog broja).  Od toga se 2 441 tarifna stavka odnosi na poljoprivredu, a 9 371 na nepoljoprivredne stavke.

               Kazakstan će dovršiti provedbu svojih obveza s obvezujućom stopom u roku od 5 godina od dana svojeg pristupanja (2020.). Za tarifne stavke koje imaju stopu AdValorem (10 602 stavke od 11 812 stavki) prosječna završna obvezujuća stopa na popisu obveza Kazakstana iznosi 6,9 %.

               Stope su u brojnim slučajevima niže od onih u Euroazijskoj ekonomskoj uniji. Kazakstan namjerava prekinuti primjenu izuzeća na kojima se one temelje i uskladiti svoje stope s onima u Uniji. Postupak će započeti najranije tri godine i šest mjeseci nakon potpune primjene završnih obvezujućih stopa i temeljit će se na specifičnom mehanizmu koji je osmišljen u Izvješću radne skupine (vidi u nastavku).

               Tarife za industrijske proizvode

               –Prosječna završna obvezujuća stopa carine za nepoljoprivredne proizvode iznosi 6 %.

               –Najviši prosjek od otprilike 8 – 10 % primjenjuje se za namještaj, staklo i keramiku.

               –Kazakstan primjenjuje bescarinski režim za farmaceutske proizvode i proizvode informacijske tehnologije sa završnom obvezujućom stopom od 0 %.

               –Najviše carinske stope iznose 15 % za određene obojene metale i namještaj.

               –Za neke industrijske proizvode postoje obveze završne obvezujuće stope koja nije Ad-Valorem: posebne stope za tekstil i obuću te složene stope za rabljene osobne automobile.

               Tarife za poljoprivredne proizvode

               –Postoji AdValorem obveza za 71 % rasporeda poljoprivrednih proizvoda za Kazakstan. Prosječna obveza završne obvezujuće stope za te tarifne stavke iznosi 8,3 %.

               –U poljoprivredi se obveze koje nisu AdValorem sastoje od specifičnih, miješanih i složenih završnih obvezujućih stopa koje se uglavnom primjenjuju na perad, sir, slatkiše, vino, alkohol, voćne sokove i rižu.

               Izvozne carine

               Republika Kazakstan preuzela je obveze za uklanjanje ili smanjivanje izvoznih carina i za neuvođenje novih izvoznih carina za 370 proizvoda koji su zanimljivi izvoznicima iz EU-a. Nadalje, u slučaju ujednačavanja izvoznih carina unutar Euroazijske ekonomske unije, stope Kazakstana smanjit će se na najniže koje odrede Kazakstan ili Ruska Federacija.

               Usluge

               Republika Kazakstan preuzet će obveze u pogledu pristupa tržištu i nacionalnog tretmana u brojnim uslužnim sektorima, uključujući stručne, računalne i ostale poslovne usluge, komunikacijske usluge, usluge izgradnje, distribucije, usluge u području obrazovanja i zaštite okoliša, financijske usluge (osiguranje i bankarstvo), zdravstvene i socijalne usluge, turističke usluge te usluge prijevoza.

               Obveze iz Protokola

               U završnoj multilateralnoj fazi postupka pristupanja članice WTO-a zajedno su nastojale osigurati temeljnu sukladnost trgovinskih propisa i institucija Republike Kazakstan s pravilima i sporazumima WTO-a, navodeći ih u Protokolu o pristupanju i Izvješću radne skupine. U tom kontekstu Republika Kazakstan preuzela je standardne obveze iz Izvješća radne skupine i odrekla se prijelaznih razdoblja, osim u pogledu Sporazuma WTO-a o mjerama ulaganja povezanim s trgovinom.

               Sljedeća su pitanja od posebnog interesa za EU:

               Pristup cjevovodima

               Kazakstanskim pravnim osobama s ulaganjima u inozemstvu koje proizvode sirovu naftu i plin u skladu s nacionalnim zakonodavstvom Kazakstana omogućit će se nediskriminatorni pristup cjevovodima koji su djelomično ili u potpunosti u vlasništvu Vlade i čiju uporabu regulira Vlada u skladu s nacionalnim zakonodavstvom u okviru dostupnih preostalih kapaciteta takvih cjevovoda, na temelju postojećih prava pristupa.

               Poduzeća u državnom vlasništvu ili pod kontrolom države, poduzeća s posebnim i isključivim povlasticama

               Od datuma pristupanja takva će poduzeća, kada se bave komercijalnom djelatnošću, vršiti nabave koje nisu namijenjene za uporabu od strane vlade i prodaje u međunarodnoj trgovini na način koji je u skladu s primjenjivim odredbama Sporazuma WTO-a. Ta će poduzeća takve nabavke i prodaje vršiti u skladu s komercijalnim kriterijima kao što su cijena, kvaliteta, dostupnost, utrživost i prijevoz te će poduzećima drugih članica WTO-a pružiti odgovarajuće mogućnosti, u skladu s uobičajenom poslovnom praksom, da se natječu za sudjelovanje u takvim nabavkama ili prodajama.

               Politike određivanja cijena

               Kazakstan će od datuma pristupanja primjenjivati kontrole cijena proizvoda i usluga na način koji je u skladu sa Sporazumom WTO-a, uzimajući u obzir interese članica izvoznica. Mjere kontrole cijena neće se upotrebljavati u svrhe koje bi pružale zaštitu domaćoj proizvodnji robe ili ometale izvršavanje obveza Kazakstana u pogledu pružanja usluga.

               Buduće usklađivanje tarifnih stopa Kazakstana i Euroazijske ekonomske unije

               Uspostavljen je poseban mehanizam kojim se osigurava da će prije usklađivanja tarifnih stopa doći do odgovarajuće kompenzacije relevantnim članicama WTO-a. U slučaju da Euroazijska ekonomska unija ne primijeni dogovorenu kompenzaciju, nastavit će se primjenjivati stope iz rasporeda Kazakstana.

               Carinska vrijednost

               Od datuma pristupanja Kazakstan će primjenjivati svoje zakone, propise i prakse o carinskoj vrijednosti, uključujući one o sprječavanju podcjenjivanja robe, u skladu sa Sporazumom WTO, uključujući članak I. Općeg sporazuma WTO-a o carinama i trgovini iz 1994. i Sporazuma WTO-a o provedbi članka VII. GATT-a iz 1994. U skladu s time, Kazakstan neće upotrebljavati nikakav oblik minimalne vrijednosti, kao što su referentne cijene, ni fiksni raspored određivanja vrijednosti za određivanje carinske vrijednosti robe.

               Sanitarne i fitosanitarne mjere

               Kazakstan se obvezao pregovarati i zajednički dogovoriti o bilateralnim veterinarskim certifikatima s trećom zemljom za proizvode koji podliježu veterinarskim kontrolama koji se uvoze na područje Kazakstana dok veterinarski certifikati Euroazijske ekonomske unije s trećim zemljama za takve proizvode ne stupe na snagu (takvi su certifikati već dogovoreni između EU-a i Kazakstana te bi trebali stupiti na snagu 15. srpnja 2015.). Nadalje, u provedbi euroazijskih odluka, Kazakstan neće zahtijevati da objekt bude registriran u Registru niti će kao preduvjet za uvoz u Kazakstan proizvoda niskog rizika biti potreban uspješan nadzor. Nadalje, u slučajevima u kojima ni na euroazijskoj ni na nacionalnoj razini nisu uspostavljeni obvezni veterinarski, fitosanitarni ili sanitarni epidemiološki i higijenski uvjeti, Kazakstan će primijeniti odgovarajuće međunarodne standarde, smjernice i preporuke u skladu sa Sporazumom WTO-a o SPS-u. U slučajevima kada mjera SPS-a koja je na snazi nije utemeljena na međunarodnim standardima, a oni postoje, u Kazakstanu će se primjenjivati relevantni međunarodni standardi ili njihovi dijelovi, osim ako je u skladu sa Sporazumom WTO-a o SPS-u osigurano znanstveno opravdanje takve mjere.

               Sporazum o javnim nabavama

               Kazakstan se namjerava priključiti Sporazumu WTO-a o javnim nabavama. Kazakstan će nakon pristupanja zatražiti status „promatrača” Sporazuma i u roku od četiri godine od pristupanja WTO-u podnijeti zahtjev za članstvo s prijedlogom područja primjene.

               2015/0141 (NLE)

               Prijedlog

               ODLUKE VIJEĆA

               o utvrđivanju stajališta Europske unije u Glavnom vijeću Svjetske trgovinske organizacije o pristupanju Republike Kazakstana WTO-u

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. i članak 100. stavak 2. te članak 207. stavak 4. prvi podstavak, u vezi s njegovim člankom 218. stavkom 9.,

               uzimajući u obzir prijedlog Europske komisije,

               budući da:

               1.Vlada Republike Kazakstan podnijela je 29. siječnja 1996. zahtjev za pristupanje Sporazumu iz Marakeša o osnivanju Svjetske trgovinske organizacije (WTO) u skladu s člankom XII. tog Sporazuma.

               2.Radna skupina za pristupanje Republike Kazakstan osnovana je 6. veljače 1996. kako bi se postigao sporazum o uvjetima pristupanja prihvatljivima za Republiku Kazakstan i sve članice WTO-a.

               3.Komisija je u ime Unije dogovorila opsežan niz obveza koje Republika Kazakstan mora ispuniti za otvaranje tržišta i koje ispunjuju zahtjeve Unije u pogledu tarifa, izvoznih carina i trgovine uslugama.

               4.Te su obveze sadržane u Protokolu o pristupanju Republike Kazakstana WTO-u.

               5.Očekuje se da će pristupanje WTO-u imati pozitivan i dugotrajan učinak na postupak gospodarskih reformi i održivi razvoj u Republici Kazakstan.

               6.Protokol o pristupanju stoga valja odobriti.

               7.Člankom XII. Sporazuma o osnivanju WTO-a predviđa se da se uvjeti pristupanja dogovaraju između članice pristupnice i WTO-a te da te uvjete odobrava WTO na Ministarskoj konferenciji WTO-a. Člankom IV.2. Sporazuma o osnivanju WTO-a propisuje se da u razdobljima između sastanaka Ministarske konferencije njezine zadaće obavlja Glavno vijeće.

               8.Stoga je potrebno utvrditi stajalište Unije u Glavnom vijeću Svjetske trgovinske organizacije o pristupanju Republike Kazakstan WTO-u.

               DONIJELA JE OVU ODLUKU:

               Članak 1.

               Stajalište koje će Europska unija zauzeti u Glavnom vijeću Svjetske trgovinske organizacije o pristupanju Republike Kazakstan WTO-u jest da se odobri njezino pristupanje.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik